รัฐบาลไทย-ข่าวทำเนียบรัฐบาล-ปลัดมหาดไทย บรรยายพิเศษ
วันอาทิตย์ที่ 1 ตุลาคม 2566
01/10/2566
ปลัดมหาดไทย บรรยายพิเศษ
ปลัด มท. บรรยายพิเศษ "ประชารัฐรักสามัคคี วิสาหกิจเพื่อสังคม ยกระดับเศรษฐกิจฐานราก" ในงานสัมมนาประจําปีคณะทํางานการพัฒนาเศรษฐกิจฐานรากและประชารัฐ เน้นย้ํา ผู้ว่าฯ นายอําเภอ ต้องเป็น Partnership หลัก ในการขับเคลื่อนสร้างความเข้มแข็ง
ปลัดมหาดไทย บรรยายพิเศษ "ประชารัฐรักสามัคคี วิสาหกิจเพื่อสังคม ยกระดับเศรษฐกิจฐานราก" ในงานสัมมนาประจําปีคณะทํางานการพัฒนาเศรษฐกิจฐานรากและประชารัฐ เน้นย้ํา ผู้ว่าฯ นายอําเภอ ต้องเป็น Partnership หลัก ในการขับเคลื่อนสร้างความเข้มแข็งให้กับ "บริษัทประชารัฐรักสามัคคีทุกจังหวัด" เพื่อยกระดับเศรษฐกิจฐานรากให้ประชาชนมีคุณภาพชีวิตที่ดีอย่างยั่งยืน
วันนี้ (1 ต.ค. 66) เวลา 14.30 น. ที่ห้อง 208-209 ชั้น 2 ศูนย์การประชุมแห่งชาติสิริกิติ์ เขตคลองเตย กรุงเทพฯ นายสุทธิพงษ์ จุลเจริญ ปลัดกระทรวงมหาดไทย บรรยายพิเศษ "ประชารัฐรักสามัคคี วิสาหกิจเพื่อสังคม ยกระดับเศรษฐกิจฐานราก" ในงานสัมมนาประจําปีคณะทํางานการพัฒนาเศรษฐกิจฐานรากและประชารัฐ โดยมี นายฐาปน สิริวัฒนภักดี กรรมการผู้อํานวยการใหญ่ บริษัท ไทยเบฟเวอเรจ จํากัด (มหาชน) หัวหน้าทีมภาคเอกชน นายอภิชาต โตดิลกเวชช์ สมาชิกวุฒิสภา นายสฤษดิ์ วิฑูรย์ คณะทํางานการพัฒนาเศรษฐกิจฐานรากและประชารัฐ นายอรรษิษฐ์ สัมพันธรัฐ อธิบดีกรมการพัฒนาชุมชน นายชูชีพ พงษ์ไชย นายวรงค์ แสงเมือง รองอธิบดีกรมการพัฒนาชุมชน พัฒนาการจังหวัด 76 จังหวัด คณะที่ปรึกษาและประธานกรรมการเครือข่ายประชารัฐรักสามัคคี วิสาหกิจเพื่อสังคม และเจ้าหน้าที่ที่เกี่ยวข้อง ร่วมรับฟัง
นายสุทธิพงษ์ จุลเจริญ ปลัดกระทรวงมหาดไทย กล่าวว่า ขอขอบคุณท่านฐาปน สิริวัฒนภักดี กรรมการผู้อํานวยการใหญ่ บริษัท ไทยเบฟเวอเรจ จํากัด (มหาชน) หัวหน้าทีมภาคเอกชน ที่เห็นถึงความสําคัญในการช่วยเหลือให้พี่น้องประชาชนและประเทศชาติในส่วนรวมของพวกเรา รวมไปถึงมวลมนุษยชาติของโลกใบนี้ ด้วยความมุ่งมั่นตั้งใจทําหน้าที่เป็นผู้นําในภาคเอกชนทํางานร่วมกับพี่น้องข้าราชการและประชาชน 76 จังหวัด และกรุงเทพมหานคร ในการที่จะยื่นมือที่แข็งแรงเข้าไปช่วยเหลือ "ผู้ที่แข็งแรงน้อยกว่า" ให้มีโอกาสที่ดีในการยกระดับคุณภาพชีวิตของประชาชนให้ดีขึ้น โดยไม่ทิ้งใครไว้ข้างหลัง ทั้งยังลงมือช่วยเหลือเกื้อกูลซึ่งกันและกัน นับเป็นความโชคดีของพี่น้องชาวมหาดไทยทุกท่าน เพราะพวกเรามีเป้าหมายและภารกิจหน้าที่สําคัญในการเป็นข้าราชการที่ดีในพระบาทสมเด็จพระเจ้าอยู่หัว "ผู้บําบัดทุกข์ บํารุงสุข" ให้พี่น้องประชาชนใน 878 อําเภอ 7,255 ตําบล กว่า 66 ล้านคน ด้วยการเป็น Partnership ในการให้การบริการที่ดี รวมถึงการ "เป็นคุณพ่อหรือพี่เลี้ยงที่ดี" เพื่อให้ภาคีเครือข่ายและองคาพยพได้บรรลุไปสู่เป้าหมายสนับสนุนเกื้อกูลดูแลช่วยเหลือพี่น้องประชาชน
"บริษัทประชารัฐรักสามัคคี ก่อตั้งขึ้นเพื่อให้การสนับสนุนการขับเคลื่อนตามเป้าหมายการพัฒนาที่ยั่งยืน (UN SDGs) ของสหประชาชาติ เพื่อทําให้พี่น้องประชาชน "ผู้แข็งแรงน้อยกว่า" ได้มีโอกาสที่ดีในชีวิต เริ่มตั้งแต่การรวมกลุ่มเป็นกลุ่ม OTOP กลุ่มศิลปาชีพ กลุ่มเกษตรกร ซึ่งเหล่านี้มีจุดอ่อน คือ ความรู้ความสามารถในการยกระดับสินค้าให้มีมูลค่าเพิ่มมากขึ้น เพราะเราเคยชินกับสิ่งที่บรรพบุรุษมอบให้อย่างไม่เปลี่ยนแปลง จึงเป็นสิ่งที่พวกเราต้องช่วยกันอุดช่องว่าง กําจัดจุดอ่อน โดยร่วมกันเพิ่มพูนความรู้ความชํานาญในการทําธุรกิจ เพื่อให้ประชาชนมีคุณภาพชีวิตที่ดี มีรายได้ที่ดีจากการประกอบอาชีพ เริ่มตั้งแต่การพัฒนากระบวนการผลิต ยกระดับคุณภาพผลิตภัณฑ์ การตลาด เป็นต้น เพื่อทําให้เศรษฐกิจฐานรากเข้มแข็ง ชุมชนพึ่งพาตนเองได้อย่างยั่งยืน" นายสุทธิพงษ์ฯ กล่าวในช่วงต้น
นายสุทธิพงษ์ จุลเจริญ ปลัดกระทรวงมหาดไทย กล่าวต่ออีกว่า สิ่งที่พวกเราพยายามขับเคลื่อนร่วมกันเพื่อนําไปสู่ SDGs ทั้ง 17 ข้อ ซึ่งล้วนเกี่ยวพันกับพี่น้องประชาชน เกี่ยวกับปากท้อง ที่อยู่อาศัย ความมั่นคงทางอาหาร ความเท่าเทียม และความเสมอภาค รวมถึงความต้องการพื้นฐานของพี่น้องประชาชน (Basic Needs) หรือปัจจัย 4 จึงขอให้ทุกคนในที่นี้ได้ช่วยกันคิดไตร่ตรองว่า บริษัทประชารัฐรักสามัคคีจะเป็นหุ้นส่วนสําคัญในการทําให้ประชาชนมีความเข้มแข็ง มีคุณภาพชีวิตที่ดีขึ้น โดยมี "พัฒนาการจังหวัด" ทําหน้าที่ในฐานะกลไกในการขับเคลื่อนให้ภาคราชการ ภาคเอกชน ภาคธุรกิจ รวมถึงภาคประชาสังคม ไปสนับสนุนให้เกิดสิ่งที่ดีกับพี่น้องประชาชนตามเป้าหมาย Social Enterprise เช่นเดียวกับบริษัทประชารัฐรักสามัคคี
"ทางแยกแห่งความสําเร็จหรือความล้มเหลว ประการแรก คือ "หัวใจ" เราต้องทุ่มเทเอาใจใส่ ช่วยกันกระตุ้น ผลักดันขับเคลื่อนให้บริษัทประชารัฐรักสามัคคี เป็นไปด้วยดี จึงขอให้พัฒนาการจังหวัดทั้ง 76 จังหวัด ได้รายงานให้กับผู้ว่าราชการจังหวัด และนายอําเภอ ได้รับรู้รับทราบแนวทางในการสัมมนาในวันนี้ว่า ผู้บริหารกระทรวงมหาดไทย และคณะทํางานฯ มีความมุ่งมั่นตั้งใจอยากที่จะให้ผู้ว่าราชการจังหวัดลงไปคลุกคลี ดูแลผลักดันขับเคลื่อนบริษัทประชารัฐรักสามัคคี ให้มีการขับเคลื่อนอย่างเข้มแข็งและมีสุขภาพที่ดี โดยมีทุกท่านเป็นกลไกสําคัญ เป็น Partnership ที่ต้องช่วยกันเติมเต็ม ลบจุดอ่อนของพี่น้องประชาชนคนไทย โดยเฉพาะเกษตรกร ประการที่ 2 ช่วยกันสนองพระดําริสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ในงานหัตถกรรมไทยหรืองานผ้าไทยที่มีคุณค่ายิ่ง ที่ต้องอาศัยการพัฒนา การรักษา และการต่อยอดผลิตภัณฑ์ ประการที่ 3 คือ ต้องช่วยกันทําหน้าที่เป็นหุ้นส่วนที่ดี คือการปรับเปลี่ยนวิธีการ ทําอย่างไรก็ตามที่ทําให้บริษัทประชารัฐรักสามัคคีลดรายจ่าย เพิ่มรายได้ ไม่ขาดทุนเพิ่ม และประการสุดท้ายคือ "ประเทศชาติมั่นคง ประชาชนมีความสุข แก้ไขในสิ่งผิด สืบสานในพระราชปณิธาน ภายใต้ปรัชญาของเศรษฐกิจพอเพียง" ซึ่งเป็นพระราชปณิธานสูงสุดอันแน่วแน่ของพระบาทสมเด็จพระเจ้าอยู่หัว ที่พระองค์ท่านทรงอยากเห็นประเทศชาติมั่นคงและประชาชนมีความสุข ซึ่งจะเกิดขึ้นได้ เราต้องช่วยกันแก้ไขในสิ่งที่ผิด โดยการสํารวจตรวจตราสิ่งที่เป็นอยู่และผิดพลาดแล้วแก้ไขให้ดีขึ้น ช่วยกันหาจุดที่ผิดพลาด โดยให้ผู้ว่าราชการจังหวัดลงไปช่วยกํากับดูแลอย่างใกล้ชิด" นายสุทธิพงษ์ฯ กล่าวเพิ่มเติม
นายสุทธิพงษ์ จุลเจริญ ปลัดกระทรวงมหาดไทย กล่าวในช่วงท้ายว่า สิ่งที่สําคัญคือ "ผู้นํา" หากเรามีผู้นําที่เข้มแข็ง เราก็จะสามารถช่วยทําให้ "ผู้ตาม" มีความเข้มแข็งตามไปด้วย ผู้นําจึงต้องทําให้ดูเป็นแบบอย่าง ด้วยการน้อมนําหลักปรัชญาของเศรษฐกิจพอเพียง นําเอาหลัก 3 ห่วง 2 เงื่อนไข มีความรู้คู่คุณธรรม มีเหตุผล มีภูมิคุ้มกัน สามารถพึ่งพาตนเองได้ โดยไม่เดือดร้อน และต้องแก้ไขในสิ่งผิด ตามคําสอนของพระพุทธเจ้า หลักอริยสัจ 4 "ทุกข์ สมุทัย นิโรธ มรรค" ปรับแนวคิด เอาบริบทของชีวิต ของครอบครัวที่บ้านหรือที่ทํางานมาประยุกต์ใช้วางแผนธุรกิจใหม่ เพื่อนําไปสู่การลดรายจ่าย สร้างรายได้ อาทิ การปลูกพืชผักสวนครัว เลี้ยงเป็ดเลี้ยงไก่ สร้างความมั่นคงทางอาหาร เราต้องช่วยกันสร้างระบบที่เป็นมิตรกับสิ่งแวดล้อม การคัดแยกขยะ การจัดทําถังขยะเปียกลดโลกร้อน เปลี่ยนจากขยะให้มีมูลค่า ลดการปลดปล่อยก๊าซเสียสู่ชั้นบรรยากาศ ส่งเสริมการรับรองและขายคาร์บอนเครดิต ซึ่งทั้งหมดทั้งปวงนี้อยู่ที่ "หัวใจ" ของพวกเราทุกคน เราทําคนเดียวไม่สําเร็จ ต้องมีภาคีเครือข่าย และมีจิตอาสา พร้อมทั้งนําเอาองค์ความรู้มาประยุกต์ใช้ในการทําธุรกิจ ทั้งนี้ พวกเราชาวมหาดไทยจะเป็นหุ้นส่วน (Partnership) ที่ดีของบริษัทประชารัฐรักสามัคคี ทําหน้าที่ "บําบัดทุกข์ บํารุงสุข" ยกระดับคุณภาพชีวิตที่ดีของพี่น้องประชาชน พลิกฟื้นแก้ไขในสิ่งผิด เพื่อให้พวกเราได้มีบริษัทประชารัฐรักสามัคคีที่มั่นคง ช่วยเหลือพี่น้องประชาชนอย่างยั่งยืนไปด้วยกัน
นายฐาปน สิริวัฒนภักดี กรรมการผู้อํานวยการใหญ่ บริษัท ไทยเบฟเวอเรจ จํากัด (มหาชน) หัวหน้าทีมภาคเอกชน กล่าวว่า ตั้งแต่ปี 2559 พวกเราได้มีโอกาสในการร่วมมือร่วมใจในการจัดตั้งคณะทํางานการพัฒนาเศรษฐกิจฐานรากและประชารัฐมาจนถึงปัจจุบัน นับเป็นเวลา 8 ปี ที่เราได้บูรณาการความร่วมมือระหว่างทุกภาคส่วน ตั้งแต่ภาครัฐ ภาคเอกชน ภาควิชาการ ภาคประชาสังคม รวมไปถึงภาคประชาชน โดยน้อมนําหลักปรัชญาของเศรษฐกิจพอเพียงตามแนวพระราชดําริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร มาเป็นกรอบแนวคิดหลักในการดําเนินการ รวมถึงน้อมนําพระปฐมบรมราชโองการของพระบาทสมเด็จพระเจ้าอยู่หัว ในการ "สืบสาน รักษา และต่อยอด และครองแผ่นดินโดยธรรม เพื่อประโยชน์สุขแห่งอาณาประชาราษฎรตลอดไป" ตลอดจนหลักการทํางานในการพัฒนาเศรษฐกิจฐานราก ซึ่งการจัดตั้งคณะทํางานการพัฒนาเศรษฐกิจฐานรากและประชารัฐ มีวัตถุประสงค์เพื่อสนับสนุนให้ชุมชนที่เป็นรากฐานเศรษฐกิจของประเทศได้พัฒนาผ่าน 5 กระบวนการ ได้แก่ 1) ปัจจัยการผลิต 2) การสร้างองค์ความรู้ 3) การตลาด 4) การสื่อสารสร้างการรับรู้ และ 5) การบริหารจัดการเพื่อความยั่งยืน โดยในวันนี้เราอยู่ในงาน SX (Sustainable Expo) ซึ่งเป็นงานที่มุ่งเน้นการจัดการเพื่อความยั่งยืน ที่ทุกคนจะได้มาร่วมแลกเปลี่ยนเรียนรู้จากการเชื่อมโยงบูรณาการทุกภาคส่วนเพื่อให้การดําเนินไปสู่ SDGs ด้วยความรวดเร็ว โดยเฉพาะอย่างยิ่งหลังจากการแพร่ระบาดของโรคโควิด-19 จึงต้องมีการปรับตัวในการเรียนรู้และพัฒนาการให้มีความพร้อมและรวดเร็ว ด้วยการ "ประชาชนลงมือทํา เอกชนช่วยขับเคลื่อน รัฐบาลสนับสนุน" เพื่อให้ประชาชนมีความสามารถในการแข่งขัน ปรับตัวให้สอดคล้องกับความต้องการของตลาด รวมถึงขยายเครือข่ายในการเชื่อมโยงการตลาดให้ต่อเนื่องกัน ถ่ายทอดแลกเปลี่ยนประสบการณ์การทํางาน เพื่อให้เกิดประโยชน์และนําไปสู่การพัฒนาประเทศ
"ตลอดระยะเวลาที่ผ่านมา เราดําเนินการขับเคลื่อนไปแล้วกว่า 1,500 โครงการ มีสมาชิกกว่า 100,000 ครัวเรือน สามารถสร้างรายได้ 2,100 ล้านบาท ขับเคลื่อนร่วมกับหน่วยงานภาครัฐและประชาชน โดยเฉพาะอย่างยิ่งการสนับสนุนจาก กรมการพัฒนาชุมชน กระทรวงมหาดไทย ที่มุ่งเน้นในการเสริมสร้างให้ประชาชนให้พึ่งพาตนเองและจัดการตนเองได้อย่างยั่งยืน รวมไปถึงหลักการทํางานแบบ Change for Good สร้างสิ่งที่ดี น้อมนําเอาหลักปรัชญาของเศรษฐกิจพอเพียงควบคู่ไปกับการดําเนินการเป้าหมายการพัฒนาที่ยั่งยืน นําไปสู่การยกระดับคุณภาพชีวิตที่ดีของพี่น้องประชาชนในชุมชนอย่างยั่งยืน" นายฐาปนฯ กล่าวเพิ่มเติม